La història d´Águeda, la llum d´Alma de Acero
25 octubre 2018

## La història d´Águeda, la llum d´Alma de Acero25 octubre 2018Última actualització: 14 juliol 2025

![](../gestion/img/_AO_7545-copia.jpg)  
  

La Casa de la Marquesa acollirà demà divendres, 26 d’octubre, a les 20.30 h, la presentació del llibre **“Águeda, Alma de Acero”**, **d’Andrés Puig de la Muela**. Ho han anunciat aquest matí el **regidor de Responsabilitat Social, Nahuel González**, acompanyat del **responsable de comunicació de l’associació Alma de Acero, Joan Grimalt** i l’autor mateix.

_“La idea d’escriure un llibre sobre la vida d’Águeda va sorgir després de nombroses trobades amb l’associació Alma de Acero de Gandia. Després de conèixer els motius pels quals l’associació va donar les seues primeres passes, i observant les accions que any rere any desenvolupen en benefici dels més menuts, vaig decidir posar-me en contacte amb la directiva per tal de proposar-los la realització d’aquest projecte. Ha estat una tasca de vora dos anys, amb visites gairebé setmanals als pares d’Águeda. És difícil d’explicar amb paraules el sentiment dels seus pares”._  Puig de la Muela ha cedit tots els drets d’aquesta edició a Alma de Acero, per tal que es dediquen els beneficis a fer un poc més digna la vida dels menuts més desafavorits. _“Vull agrair la col·laboració de Dulcesol, l’Obra Social de “la Caixa”, l’Ajuntament de Gandia i Alma de Acero, els quals m’han donat llibertat absoluta per a escriure”_.

Al llibre es narra la història d’Águeda, qui amb només tres anys d’edat va haver d’emprendre una dura batalla contra el càncer. El valor amb el qual es va enfrontar al cruel enemic i la seua actitud davant la malaltia, va servir d’exemple per al naixement, al 2010, d’una associació, Alma de Acero, que continua creixent dia a dia.

_“El llibre és una de les coses més grans que Alma de Acero hem fet en la nostra història. Malgrat el final, està tan ben redactat que esperes el miracle. La història d’Águeda, la llum d’Alma de Acero no és un llibre d’autoajuda, sinó de superació”_, assegura Grimalt.

Finalment, González ha animat la ciutadania a assistir a l’acte de presentació del llibre, a comprar-lo i ha agraït la tasca d’Alma de Acero _“per ajudar a les personetes que estan passant-ho malament a tindre una vida més digna. Per portar somriures a l’hospital, centres de salut, de menors, el preventori, etc... La història és dura, però el final és una espurna d’esperança”_.

[Twittear](https://twitter.com/share)